Document ID: 31989R0214

*****
ΚΑΝΟΝΙΣΜΟΣ (ΕΟΚ) αριθ. 214/89 ΤΗΣ ΕΠΙΤΡΟΠΗΣ
της 27ης Ιανουαρίου 1989
σχετικά με τη σύναψη συμβάσεων μεταποίησης για ορισμένες ποικιλίες πορτοκαλιών στην Ισπανία και την Πορτογαλία, για την περίοδο 1988/89
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2601/69 του Συμβουλίου της 18ης Δεκεμβρίου 1969 περί ειδικών μέτρων για την προώθηση της μεταποίησης ορισμένων ποικιλιών πορτοκαλιών (1), όπως τροποποιήθηκε τελευταία από τον κανονισμό (ΕΟΚ) αριθ. 2241/88 (2), και ιδίως το άρθρο 3 παράγραφος 2,
Εκτιμώντας:
ότι ο κανονισμός (ΕΟΚ) αριθ. 1562/85 της Επιτροπής της 7ης Ιουνίου 1985 περί των λεπτομερειών εφαρμογής των μέτρων για την προώθηση της μεταποίησης πορτοκαλιών και της εμπορίας των μεταποιημένων προϊόντων με βάση τα λεμόνια (3), όπως τροποποιήθηκε τελευταία από τον κανονισμό (ΕΟΚ) αριθ. 1715/86 (4), προβλέπει, στο άρθρο 7 παράγραφος 1, ότι οι συμβάσεις μεταποίησης για τα πορτοκάλια που προορίζονται για τη βιομηχανία πρέπει να έχουν συναφθεί πριν από τις 20 Ιανουαρίου·
ότι οι παραγωγοί και οι μεταποιητές στην Ισπανία και στην Πορτογαλία δεν ήταν σε θέση να συνάψουν συμβάσεις παρά μόνο για μικρές ποσότητες πορτοκαλιών· ότι πρέπει, συνεπώς, μετά από σχετική αίτηση εκ μέρους των ισπανικών και πορτογαλικών αρχών και αφού ληφθούν υπόψη τα ειδικά χαρακτηριστικά των συγκεκριμένων αγορών, να επιτραπεί στις εν λόγω αρχές να καθορίσουν μεταγενέστερη προθεσμία για τη σύναψη συμβάσεων μεταποίησης ποικιλιών πορτοκαλιών, για τις οποίες χορηγείται χρηματική αντιστάθμιση δυνάμει του κανονισμού (ΕΟΚ) αριθ. 2601/69 ή του κανονισμού (ΕΟΚ) αριθ. 3391/87 του Συμβουλίου της 9ης Νοεμβρίου 1987 σχετικά με τη λήψη ειδικών μέτρων για τη μεταποίηση ορισμένων ποικιλιών πορτοκαλιών και για την τροποποίηση του κανονισμού (ΕΟΚ) αριθ. 2601/69 (5), όπως τροποποιήθηκε από τον κανονισμό (ΕΟΚ) αριθ. 2241/88·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την περίοδο 1988/89, επιτρέπεται στην Ισπανία και την Πορτογαλία η άδεια να ορίσουν την 31η Μαρτίου 1989 ως ημερομηνία λήξης της προθεσμίας για τη σύναψη συμβάσεων για τη μεταποίηση ποικιλιών πορτοκαλιών για τις οποίες χορηγείται χρηματική αντιστάθμιση.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Ιανουαρίου 1989.

Labels: 18
17
19